יורם וייס

יורם וייס (נולד ב-7 בינואר 1959) הוא רופא ישראלי המנהל את המרכז הרפואי הדסה מאז שנת 2021. פרופ' וייס מומחה בהרדמה וטיפול נמרץ וניהול מערכות בריאות.

ביוגרפיה 
וייס נולד בתל אביב לאב נציג משקיעים שעלה מצ'כיה ואם משפטנית שעלתה מגרמניה. הוא בוגר תיכון אליאנס בעיר. את צעדיו הראשונים בעולם הרפואה התחיל בעת שירותו הצבאי, אותו ביצע כמדריך חובשים בחיל הרפואה. את לימודי הרפואה סיים בשנת 1990, בטכניון שבחיפה, שם קיבל תואר דוקטור לרפואה (MD).

בשנת 1995 השלים התמחות בהרדמה ובשנת 1999 השלים התמחות בטיפול נמרץ, אותן ביצע בהדסה ובאוניברסיטת פנסילבניה בארצות הברית.

פרופ' וייס החזיק בשני מינויים בפקולטות לרפואה - פרופסור חבר בבית הספר לרפואה של הדסה של האוניברסיטה העברית בירושלים, ישראל ועד לשנת 2015 פרופסור חבר משנה באוניברסיטת פנסילבניה בארצות הברית.

בהמשך השלים לימודיו כבוגר תוכנית TRIUM MBA, תוכנית משותפת של Stern NYU New York University (NYU) Stern Business School, London School of Economics וה-Haute Ecole De Commerce (HEC). בשנת 2018 סיים הכשרה בניהול ארגונים רפואיים בהתאם לדרישת המועצה המדעית הישראלית.

דרכו המקצועית 
בשנת 1994 החל פרופסור וייס את דרכו במרכז הרפואי הדסה ומילא שם שורה של תפקידים מנהליים. בין היתר, שימש כרופא ראשי בהרדמה באגף הרדמה וטיפול נמרץ, ריכז את התוכנית להטמעת מערכת מחשוב לרישום רפואי (MetaVision-IMDSoft) והשתתף בצוות ההיגוי לשיתוף פעולה בין 'אינטל' להדסה.

משנת 2006 ועד 2009 כיהן כראש המרכז לטיפול נמרץ כירורגי ובין השנים 2009 ל-2014 ניהל את מחלקת ההרדמה וטיפול נמרץ במרכז הרפואי הדסה עין כרם.

תקופת ניהולו כללה את שנות האינתיפאדה השנייה ומאות מנפגעי הטרור של אותן שנים, בהם אזרחים רבים ומשרתי כוחות הביטחון, טופלו על ידי וייס וצוותו ביחידה לטיפול נמרץ ובאגף ההרדמה.

בשנת 2014, בזמן שהוביל את ועד הרופאים בבית החולים, התבקש על ידי מנכ"ל הדסה דאז, ד"ר אביגדור קפלן, לנהל את בית החולים הדסה עין כרם. וייס נענה לבקשתו וקיבל על עצמו את תפקיד ניהול בית החולים. בכך, שינה את מסלול חייו המקצועי ובחר בדרך הניהולית על פני מסלול קליני ומחקרי.

בשנת 2021 וייס מונה לממלא מקום מנכ"ל הדסה ומספר חודשים לאחר מכן, בחודש יוני 2022, נבחר על ידי דירקטוריון הדסה והנהלת ארגון נשות הדסה העולמי (HWZOA) לכהן באופן רשמי כמנכ"ל המרכז הרפואי הדסה.

במהלך השנים, במקביל לתפקידיו בהדסה, שימש פרופ' וייס כמרדים בכיר, פרופסור עוזר בהרדמה ופרופסור עוזר קליני בהרדמה, ואף עסק במחקר בתחום נזק ריאתי וטיפול גנטי. כיום, ממשיך לשמש כיועץ מקצועי עבור חברות הייטק בהיבטים מדעיים ועסקיים.

מלבד פרסומיו הרבים במסגרת מחקרית, פרופ' וייס אף מילא מספר תפקידי עריכה במגוון כתבי עת יוקרתיים כגון: Contemporary Critical Care, F1000, Anesthesiology Clinics of North America ועוד.

חיים אישיים 
וייס מתגורר בתל אביב ונשוי לשירלי וייס דגני, מנהלת עסקית בחברת Johnson & Johnson Vision Care (ישראל ויוון) ולהם שני ילדים. וייס דובר ארבע שפות באופן שוטף: עברית, אנגלית, צרפתית וגרמנית.

פרסים והצטיינויות

לקריאה נוספת 
 Yoram Weiss, Antimicrobial use in the ICU: indications and accuracy—an observational trial, Journal of hospital medicine, 3/8/2012
 Yoram Weiss, The heat shock response in moss plants is regulated by specific calcium-permeable channels in the plasma membrane, The Plant Cell, September 2009
 Yoram Weiss, The ratio of PACU length‐of‐stay to surgical duration: Practical observations, Acta Anaesthesiologica Scandinavica, 2/7/2019

קישורים חיצוניים 
 ישי קרוב, מנהל רפואי חדש להדסה: פרופ' יורם וייס, באתר ערוץ 7 9 באוקטובר 2013

2022 08
רופאים ישראלים
ישראלים שנולדו ב-1959